Dagboek van ‘n romanseskrywer (10) | SKRYWERS SKRYF
← Skryf is herskryf
Geleentheid vir jong swart skrywers →
Dagboek van ‘n romanseskrywer (10)
Dis een ding om iemand se voorstelle vir die verbetering van jou manuskrip te hanteer. Dis ‘n ander om werklik sover te kom om daardie voorstelle te aanvaar en toe te pas. Ja, dit klink baie eenvoudig, maar ons moet onthou, daar is ‘n brose skrywersego (is ons almal se ego’s so broos soos myne?) betrokke. En ook ‘n goeie skoot koppigheid.
‘n Mens moet egter onthou jy moet steeds eienaarskap van jou manuskrip behou. Daarom het jy altyd ‘n keuse of jy jou eerste leser se voorstelle gaan aanvaar of nie. Dis jou reg om elke voorstel noukeurig te bekyk en self te besluit wat jy daarmee gaan doen. Die uitdaging is natuurlik om dit te doen sonder dat daardie ego en koppigheid jou heeltemal pootjie!
Goed, jy het die veranderinge aangebring na goeddunke. Nou kom die volgende stappie. Baie eenvoudig – dit behels net ‘n enkele kliek op die woordjie Send. Maar ‘n baie moeilike oomblik waarby baie aspirant-skrywers nooit uitkom nie. Dit vat moed om jou manuskrip die wye wêreld in te stuur. Want hy kan verwerp word. En ons weet die vrees vir verwerping is moontlik die heel grootste menslike vrees. Want ons skei moeilik onsself van ons skeppings. As jou manuskrip verwerp word, is dit baie moeilik om dit nie as ‘n persoonlike verwerping te ervaar nie.
Reg, nou is hy gestuur. En jy bly sit met ‘n vreemde, leë gevoel daar waar die storie was. En die lang wag begin. Die heel beste raad? Vul daardie leë plek so gou as moontlik met ‘n nuwe storie. Vergeet van die oue, moenie bewustelik wag en die dae tel nie. Dit is in elk geval my ervaring.
By Alta Cloete  Posted in Beginnerskrywers,Inligting vir skrywers,Inspirasie,Liefdesverhale,Romanses,Skryf van romanses,Skryfdinge,Skryfwenke	 Tagged Afrikaans,liefdesromans,liefdesverhale,Romanses,skryf,skryfwenke